Greta Thunberg

**Greta Tintin Eleonora Ernman Thunberg** (født 2003) er en svensk klima- og palestinaaktivist. Hun ble kjent i august 2018, da hun som skoleelev satt utenfor Riksdagshuset i Stockholm med plakaten «''Skolstrejk för klimatet''» («skolestreik for klimaet»).

## Biografi
### Bakgrunn
Thunberg ble født den 3. januar 2003 i Stockholm. Hun er datter av skuespilleren og forfatteren Svante Thunberg og operasangeren Malena Ernman, søster til sangeren Beata Ernman og sønnedatter av skuespillerne Olof Thunberg og Mona Andersson. 

### Klimaengasjement

Hun startet skolestreiken foran Riksdagshuset 20. august 2018 og streiket hver skoledag frem til riksdagsvalget 9. september. Etter dette har hun streiket hver fredag for å få Sverige til å oppfylle Parisavtalen, og hun har også deltatt i demonstrasjoner i blant annet Brussel, Helsingfors og London.

I mars 2019 ble hun kåret til «årets kvinne» av *[[Expressen]]*. Den 22. mars samme år ble det offentliggjort at hun ble tildelt Rachel Carson-prisen under klimastreiken i Stavanger. Den 22. mars 2019 gikk  skoleelever i Norge til streik inspirert av Greta Thunberg, og de demonstrerte i Oslo og på over 70 andre steder for at samfunnet skal innføre tiltak mot global oppvarming. Mange politikeres tilsynelatende underkastelse av Thunberg har av journalisten Bjørn Gabrielsen i avisen *[[Dagens Næringsliv]]* blitt sammenlignet med tradisjonen med barnegudinner i Nepal.

Thunberg ble forsøkt brukt av den svenske forretningsmannen Ingmar Rentzhog for å skaffe oppmerksomhet rundt et kommersielt selskap Rentzhog ledet. Etter å ha blitt oppmerksom på det, brøt Thunberg all kontakt med Rentzhogs virksomhet.

Hennes måte å vise engasjement på har også møtt enkelte kritiske røster, deriblant fra Aftenpostens politiske redaktør Kjetil B. Alstadheim som i 2021 uttalte at Thunberg dyrket ren politikerforakt og at hun kunne risikere å lede sine tilhengere inn i noe autoritært, antidemokratisk og direkte farlig. Uttalelsen kom etter flere kritiske utsagn som Thunbergs hadde rettet mot Klimakonferansen i Glasgow høsten 2021. Blant annet hadde hun uttalt at «Det bør være åpenbart at vi ikke kan løse klimakrisen med samme metode som førte til krisen i utgangspunktet». I samme forbindelse ble hun også kritisert av den svenske ungdomspolitikeren Lisa Nåbo (leder for SSU) som mente hun stilte krav uten selv å komme med løsninger, mens Leder i Natur og Ungdom, Therese Hugstmyr Woie, mente at hun snakket ned troen på at det er mulig å overbevise politikerne til klimahandling. Norges klima- og miljøminister Espen Barth Eide kom med lignende kritikk.

### Reise til Amerika
Thunberg ønsket i utgangspunktet ikke å reise på FNs klimatoppmøte i New York i 2019 fordi flyturer gir CO₂-utslipp, men da hun ble tilbudt å reise med båten «Malizia II» i august 2019, reiste hun likevel. Båten drives av solcellepanel og undervannsturbiner. Den er også bare 18 meter lang. I båten blir det brukt små køyer. I tillegg brukes bøtter kombinert med bionedbrytbare poser som kastes i sjøen i stedet for å ha toalett ombord. Thunberg og reisefølget spiste frysetørrede pakker med veganretter i løpet av turen. Turen tok to uker, og de krysset over Atlanterhavet. 
Personer fra Europa fløy senere til USA for å seile båten tilbake igjen til Europa.

I New York snakket Thunberg om brannen i Amazonasregnskogen og kritiserte USAs president Donald Trump for klimapolitikken hans. Under det ekstraordinære klimatoppmøtet i forbindelse med FNs hovedforsamling 23. september 2019 holdt Thunberg en emosjonell tale til verdens statsledere. Hun anklaget dem for å fokusere på økonomisk vekst i stedet for på klimaet.

Ett av formålene med reisen til Amerika var å delta ved klimakonferansen i Santiago. Da Chile trakk seg fra å avholde konferansen én måned før den skulle avholdes og den ble flyttet til Madrid, måtte Thunberg se seg om etter transport tilbake til Europa. Hun fikk skyss med seilbåten «La Vagabonde».

### Støtte til samer
I februar 2023 dro Thunberg til Norge for å delta i demonstrasjoner i regi av NSR-N (Norske Samers Riksforbunds ungdomsorganisasjon) og Natur og Ungdom mot regjeringen Støres håndtering av vindturbinene på Fosen etter at det hadde gått 500 dager siden Høyesterett fastslo at konsesjonen for bygging av Storheia vindpark og Roan vindpark ikke var gyldig fordi utbyggingen krenker reindriftssamenes rett til kulturutøvelse.

### Støtte til palestinere
Thunberg uttrykte sin støtte til palestinerne på Gaza etter at Gazakrigen brøt ut i 2023. I juni 2025 deltok Thunberg sammen med elleve andre aktivister på skipet «Madleen» som hadde kurs mot Gaza da det ble bordet av IDF i internasjonalt farvann. Skipet ble brakt inn til den israelske havnebyen Ashdod, og Thunberg ble utvist fra Israel.

## Utmerkelser
Thunberg ble tildelt miljøprisen Rachel Carson-prisen 22. mars 2019. Prisen er en internasjonal miljøpris som deles ut i Stavanger annethvert år og er oppkalt etter marinbiologen Rachel Carson. Thunberg ble invitert til Stavanger for å motta prisen i august 2019.

Sammen med Natur og ungdom mottok hun Fritt Ords Pris i 2019. Thunberg donerte sin del av prispengene ( kr.) som støtte til klimasøksmålet Greenpeace og Natur og Ungdom har fremmet mot den norske stat vedrørende oljeutvinning i Arktis.

Sammen med bevegelsen skolestreik for klima har Thunberg mottatt Amnestys samvittighetspris.

I 2019 var hun en av de nominerte til Nobels fredspris for 2019.

I oktober sa Greta Thunberg at hun ikke ønsket å motta Nordisk råds miljøpris på  kroner, og begrunnet det med at miljøbevegelsen ikke trengte å motta flere priser, men at det er nødvendig at politikerne løser problemet i stedet for. Hun kritiserte også Johan-Sverdrup-utbyggingen i Nordsjøen i talen forbindelse med prisutdelingen.

I 2019 ble hun kåret til Årets person av *[[Time (magasin)|Time]]*.

I 2020 fikk hun «Gulbenkian Rights Award» på 1 million euro.

## Bøker

### Bøker om Thunberg
Det har blitt skrevet flere bøker om Greta Thunberg og hennes aktivisme innenfor miljødebatten, blant andre:

* Ernman, Malena: *Huset brenner. Om en familie og et klima i krise* – utgitt i august 2018
*Jorgensen, Markus: *Is Greta Thunberg Just a Puppet? The Truth about the the Youngest Ambientalist* – utgitt i april 2019
*Cargill, Acie: *Greta Thunberg Climate Crisis: A Play* – utgitt i mai 2019
*Camerini, Valentina: *Greta's Story: The Schoolgirl Who Went on Strike to Save the Planet* –.utgitt i august 2019
*Gianella, Valentina: *We Are All Greta: Be Inspired to Save the World* – utgitt i september 2019

Bøkene handler om Greta Thunberg og hennes rolle i miljødebatten. De har blitt skrevet fra ulike synsvinkler. Noen av bøkene er en samling av talene hennes, mens andre forteller om hennes personlige liv, hvordan hun ble interessert i miljødebatten og forskjellige folks synspunkter rundt miljøsaken.

Thunbergs mor Malena Ernman har skrevet boken *Huset brenner. Om en familie og et klima i krise,* som ble utgitt i august 2018 i Sverige og sommeren 2019 i Norge. Boken ble kritisert for å være uklar på hvem som hadde skrevet den og på hvorfor den ble skrevet. Flere litteraturkritikere og psykiateren Fred Heggen skrev at det virket ut som boken ble skrevet for å bare skaffe seg oppmerksomhet, og at for mye av Thunbergs privatliv ble offentliggjort.

### Bøker av Thunberg

* Thunberg, Greta: *No One Is Too Small to Make a Difference* – utgitt mai 2019

## Privat
Thunberg har diagnosene Aspergers syndrom, selektiv mutisme, tvangstanker og tvangshandlinger (OCD).

## Bibliografi
* 
*  (norsk oversettelse)
*  (talesamling)
*  (norsk oversettelse)

## Se også
* Skolestreik for klima
* Global oppvarming
* Miljøbevegelsen

## Referanser


 



## Eksterne lenker
* 
* 
* 
*